Dronning Silvia nektet å hylle trafficking-dømt artist
Tirsdag kveld gikk den svenske Polarprisutdelingen av stabelen i Konserthuset i Stockholm. Hele kongefamilien var ventet til tilstelningen, men dronning Silvia og prinsesse Madeleine dukket ikke opp. Årsaken til at de kongelige ikke dukket opp er at prisvinneren Chuck Berry, som ikke var til stede under utdelingen, tidligere er dømt for å ha vært involvert i menneskehandel på 60-tallet, skriver Aftonbladet. Se hele intervjuet med dronningen øverst i saken. - Jeg og prinsessen fikk vite om det sent, og det kjentes ikke greit ut å medvirke med tanke på vårt lange arbeid med Childhood, sier dronningen til avisen, og sikter til arbeidet hun og prinsesse Madeleine gjør i kampen mot trafficking via organisasjonen Childhood som dronningen grunnla i 1999. Berry ble i 1962 dømt for å ha fraktet kvinner over delstatsgrensene for «umoralsk aktivitet». Han ansatte en 14 år gammel jente han møtte i Mexico som garderobevakt på sin klubb i St. Louis. Senere, etter at hun hadde fått sparken, ble hun dømt for prostitusjon. Berry ble dømt til tre år i fengsel, der han blant annet skrev «No Particular Place to Go». Onsdag formiddag følte dronningen for å utdype til avisen. Silvia forteller at beslutningen var vanskelig å ta siden hele kongefamilien har for vane overvære prisutdelingen som hyller to artister - en klassisk og en moderne - som har markert seg internasjonalt. - Kongen, kronprinsessen, prins Daniel og prinsesse Madeleine og Christopher støtter meg og forstår meg. Kongen var også der og delte ut priser til to musikalske genier, men jeg kunne bare ikke. Jeg ville ikke gjøre noe stort nummer ut av det, men jeg håper folk forstår det, sier hun, og forklarer at hun onsdag ettermiddag skulle åpne Europas største barnehjem. - Og det er jo et barnehjem for barn som er utnyttet seksuelt. Det kjentes plutselig så feil å være der i går, sier hun i intervjuet med avisen.
Den svenske dronningen og prinsesse Madeleine droppet Polarprisutdelingen i Stockholm der den amerikanske gitaristen Chuck Berry ble hyllet med pris. Polarprisutdelingen i Stockholm der den amerikanske gitaristen Chuck Berry ble hyllet med pris.